Sønnens kriminalitet fører nu til, at en familie i Odense-bydelen Vollsmose skal ud af deres lejlighed.

Boligforeningen Civica har vundet sin første sag i et stort kompleks, som involverer to boligforeningers opsigelse af ni familier. Familierne har alle ét medlem, som deltog i et angreb på politiet med sten og brandbomber i 2015.

Læs også : Risikerer udvisning: Teenagere angreb politi med brandbomber

Sagerne har været gennem Byretten og nu Landsretten, og direktør i Civica, Jens Pilholm, er tilfreds med, at selskabet nu har vundet den første af deres sager:

- Jeg jubler ikke ligefrem over, at en familie skal ud af deres lejlighed. Men det her er et spørgsmål om at beskytte de mange og sende et signal til de få. Det her er en adfærd, som vi ikke vil tolerere, siger direktøren.

Udsættelsessagerne Der var oprindeligt ni sager - én for hver familie til en af de dømte i brandbombe-angrebet.

To sager er stoppet, fordi familierne selv er flyttet ud af deres lejlighed.

To sager er nu afgjort i Landsretten.

Fem sager skal afgøres af Landsretten i de kommende måneder frem til marts næste år.

Familien består af otte medlemmer, hvoraf sønnen deltog i angrebet mod politiet.

Angreb med sten og brandbomber

Angrebet skete en sommeraften den 9. juni 2015, da to politipatruljer rutinemæssigt kørte forbi Bøgetorvet i Vollsmose. Pludselig regnede det med sten og kasteskyts over bilerne, og en stor gruppe unge kastede flere såkaldte molotovcocktails, der er små hjemmelavede brandbomber.

Brandbomberne ramte ved siden af politibilerne. Kampen mellem unge og i alt fire politipatruljer varede i tre kvarter, og siden er ni unge idømt fængselsstraffe og nogle af dem betingede udvisninger for deltagelsen.

Læs også : Molotov-cocktail lokker Løkke til Vollsmose

Da straffesagerne var afgjort, opsagde de to boligselskaber i Vollsmose, Fyns Almennyttige Boligforening og Civica, alle ni familiers lejligheder.

Og det er de sager, der nu er ved at nå deres afslutning, efter at de har været prøvet først i Byretten og nu Landsretten.

Vil følge sagerne helt til dørs

De mange retssager gør, at der først nu - to år og fem måneder senere - begynder at være en afslutning. Og Civicas advokat, Claus Tolstrup, er da heller ikke glad for, at det har taget så lang tid:

- Set udefra kan man jo godt synes, at det har et langstrakt forløb. Vi har en interesse i at få sagerne afgjort så hurtigt som muligt, så vi kan sende et klart signal, siger han.

Læs også : Brandbombe-sag kan sende familier ud af Vollsmose

Direktør i Civica, Jens Pilholm, erkender, at signalet ikke er helt så tydeligt, når der går over to år:

Hvis man bare kunne smide folk ud uden nogen reel mulighed for at få prøvet deres sag, så synes jeg måske ikke, at det ville være rigtigt. Claus Tolstrup, advokat

- Noget af den præventive effekt går selvfølgelig tabt, når der går så lang tid. Det ærgrer mig. Men det er vigtigt for os, og derfor følger vi sagerne helt til dørs, siger Jens Pilholm.

Trækker ud fordi alle anker

Forklaringen er, at både straffesagerne og boligsagerne har været gennem byret og landsret. Alle afgørelser er blevet anket af dem, som afgørelserne går imod - både af lejere og boligselskaber. Og så går der bare lang tid, siger advokat Claus Tolstrup:

- Jeg er nok ikke tilhænger af det modsatte. Altså hvis man skulle forestille sig et system, hvor man bare kunne smide folk ud uden nogen reel mulighed for at få prøvet deres sag, så synes jeg måske ikke, at det ville være rigtigt, siger han.

Landsretten har afgjort, at familien skal flytte fra deres lejlighed i Bøgeparken på tirsdag.

P4 Fyn har været i kontakt med familiens advokat, som bekræfter forløbet.